Det koster samfundet milliarder af kroner, at to børn i hver eneste børnehaveklasse risikerer et liv som socialt udsatte. Derfor kan der være mange penge at hente ved en forebyggende indsats, viser nye beregninger. At nogle kommer til at leve et liv i såkaldt udenforskab koster det danske samfund 72,3 milliarder kroner per ungdomsårgang i øgede udgifter til social- og sundhedsydelser, kriminalforsorg, retsvæsen og mistede skatteindtægter. Beregningen er lavet med den nye Skandia-model, som forsikringsselskabet Skandia stiller til rådighed for alle landets kommuner. Modellen er udviklet af Centre for Economic and Business Research (CEBR) ved Copenhagen Business School. Ved at forebygge udenforskab kan de nordjyske kommuner hente store samfundsmæssige gevinster. Aalborg Kommune er topscorer med en potentiel gevinst på hele 2,6 milliarder kroner. Brønderslev Kommune kan hente en gevinst på 492 millioner kroner, Frederikshavn 821 millioner kroner, Hjørring kan hente 883 millioner kroner, Jammerbugt 554 millioner, Læsø 28 millioner kroner, Mariagerfjord 595 millioner, Morsø 282 millioner, Rebild kan ifølge modellen hente 412 millioner, Thisted 610 millioner og Vesthimmerlands Kommune kan potentielt hente 548 millioner kroner.

Opsummering:
Tal fra en ny beregningsmodel viser, at det kan give en samfundsmæssig gevinst på flere milliarder, hvis man forebygger udenforskab.